Γλυκό του κουταλιού με ροδάκινα, βερίκοκα, κεράσια και μήλα
Καλοκαιρινό γλυκό του κουταλιού με διάφορα φρούτα που θα μας γλυκάνει και θα μας ευχαριστήσει.
1.200 γρ. ροδάκινα λευκόσαρκα, 1/2 κιλό βερίκοκα, 4 μήλα κόκκινα, σφιχτά, 250 γρ. κεράσια, 70 γρ. μαύρες σταφίδες, 2 κιλά ζάχαρη, 6 ποτήρια νερό, 2/3 κουτ. γλυκού δάκρυα μαστίχας ή 8 σταγόνες μαστιχέλαιο ή 1½ κουτ. γλυκού τριμμένη μαστίχα, ξύσμα από 1 πορτοκάλι, ακέρωτο και κατά προτίμηση βιολογικό, 1 κουτ. σούπας βούτυρο αγελάδος, 1 φλιτζ. τσαγιού (250 ml) δυνατό μαύρο ρούμι, 200 γρ. αμύγδαλα αναποφλοίωτα
Ψήνουμε τα αμύγδαλα στο φούρνο ή σε ένα αντικολλητικό τηγάνι (χωρίς λάδι), μέχρι να καβουρδιστούν ελαφρώς. Μόλις κρυώσουν, τα κοπανίζουμε λίγο στο γουδί ή τα χοντροκόβουμε στο μούλτι.Πλένουμε τα φρούτα. Καθαρίζουμε τα μήλα και τα τρίβουμε στον χοντρό τρίφτη. Κόβουμε τα ροδάκινα σε λεπτές φέτες και τα βερίκοκα σε μικρούς κύβους. Κόβουμε τα κεράσια στα δύο και αφαιρούμε τα κουκούτσια.Αν χρησιμοποιήσουμε δάκρυα μαστίχας, τα κοπανίζουμε στο γουδί με 2 κουτ. σούπας από τη μετρημένη ζάχαρη μέχρι να γίνουν σκόνη.Βάζουμε τη ζάχαρη με το νερό να βράσουν σε μια κατσαρόλα. Προσθέτουμε τη μαστίχα και το ξύσμα πορτοκαλιού. Αφήνουμε το σιρόπι να βράσει μέχρι να αρχίσει να δένει. Τότε ρίχνουμε όλα τα νωπά φρούτα και τις σταφίδες και τα αφήνουμε να βράσουν μέχρι να δέσει ξανά το σιρόπι, ανακατεύοντας συχνά, για να μην «πιάσουν» στον πάτο. Για να δούμε αν είναι έτοιμο το γλυκό, βγάζουμε μια κουταλιά σιρόπι σε ένα πιατάκι, αφήνουμε να κρυώσει και σέρνουμε πάνω το κουταλάκι. Αν αφήνει δρόμο, είναι έτοιμο. Ρίχνουμε το βούτυρο, ανακατεύουμε και προσθέτουμε το ρούμι. Τα αφήνουμε να βράσουν για 2 λεπτά και προσθέτουμε τα αμύγδαλα.Αποσύρουμε το γλυκό από τη φωτιά και το φυλάσσουμε σε αποστειρωμένα βαζάκια.
Βερίκοκα,Ζάχαρη,Κεράσι,Μήλο,Ροδάκινο,Σταφίδες,Νηστίσιμα,Γλυκό Κουταλιού